དེ་བཞིན་སྤྱི་ཚོགས་རྙིང་པའི་ལམ་སྲོལ་སྐྱོན་ཆ་ཡོད་རིགས་ཡོངས་སུ་དོར་ཟིན་པ་བཞིན་གཞུང་གི་སྲི་ཞུའི་ལས་བྱེད་པའི་ཁོངས་སུ་མི་མང་ནས་འདེམས་བསྐོ་བྱས་པའི་སྤྱི་འཐུས་ཁོངས་ནས་ཀྱང་ལས་བྱེད་ཁོངས་སུ་ཐད་ཀར་བསྐོ་འཇུག་ཆོག་པ།དཔེར་ན།སྤྱི་འཐུས་སྐབས་དང་པོའི་ཁོངས་ནས་དབུས་གཙང་སྤྱི་འཐུས་གཏམ་ཤུལ་བདེ་གྲོང་དབང་འདུད་རྡོ་རྗེ་ནང་སྲིད་བཀའ་བློན།སྐབས་གཉིས་པའི་ཁོངས་ནས་མདོ་སྟོད་སྤྱི་འཐུས་ལི་ཐང་ལྗང་ཚ་ཚང་ཚེ་རིང་མགོན་པོ་ཤེས་རིག་བཀའ་བློན།སྐབས་གསུམ་པའི་ཁོངས་ནས་འཕྱོང་རྒྱས་མཁར་གཙང་ཆུ་འཁོར་སྐལ་བཟང་དགྲ་འདུལ་བལ་ཡུལ་སྐུ་ཚབ་དོན་གཅོད།ས་སྐྱའི་སྤྱི་འཐུས་བྱེ་གཞོང་ཚེ་དབང་རྟ་མགྲིན་ནང་སྲིད་བཀའ་བློན་ལས་འཕར།རྙིང་མའི་སྤྱི་འཐུས་སྟག་ལུང་གཟིམ་སྤྱི་ཉི་མ་བཟང་པོ་དཔལ་འབྱོར་དྲུང་ཆེ།སྐབས་ལྔ་པའི་ཁོངས་ནས་མདོ་སྟོད་སྤྱི་འཐུས་སྡེ་དགེ་འཇུ་ཆེན་ཐུབ་བསྟན་རྣམ་རྒྱལ་དྲིལ་བསྒྲགས་བཀའ་བློན་དང་།དབུས་གཙང་སྤྱི་འཐུས་གཞིས་རྩེ་རི་ཁ་བློ་བཟང་བསྟན་འཛིན་ཤེས་རིག་དྲུང་ཆེ།སྐབས་དྲུག་པའི་ཁོངས་དབུས་གཙང་སྤྱི་འཐུས་གྲ་ཕྱི་ཕུན་རབ་པ་བློ་བཟང་དར་རྒྱས་དཔལ་འབྱོར་དྲུང་ཆེ་དང་།མདོ་སྨད་སྤྱི་འཐུས་ཨ་ལགས་འཇིགས་མེད་ལྷུན་གྲུབ་རྩིས་ཞིབ་དྲུང་ཆེ།སྐབས་བདུན་པའི་སྤྱི་འཐུས་ཁོངས་ནས་མདོ་སྟོད་སྤྱི་འཐུས་ཉག་རོང་རྒྱ་རི་སྤྲུལ་སྐུ་བློ་གྲོས་རྒྱལ་མཚན་དྲིལ་བསྒྲགས་དྲུང་ཆེ་ལས་འཕར་དང་།དབུས་གཙང་སྤྱི་འཐུས་ཀ་ལ་དགོན་ཤར་རྡོ་རྗེ་དགྲ་འདུལ་དྲུང་ཆེ་ལས་རོགས་ཐོག་ལས་བྱེད་བདག་གཉེར་ཁང་གི་འགན་འཛིན་དང་།དབུས་གཙང་སྤྱི་འཐུས་སྐྱིད་གྲོང་དངོས་གྲུབ་ཚེ་རིང་ཤེས་རིག་ལྷན་ཁང་གི་དྲུང་གཞོན།དགེ་ལུགས་སྤྱི་འཐུས་བསམ་གཞུང་སྐལ་བཟང་ཡེ་ཤེས་ཆོས་དོན་ལྷན་ཁང་གི་དྲུང་གཞོན།མདོ་སྨད་སྤྱི་འཐུས་བདེ་སྐྱིད་སྒྲོལ་དཀར་བལ་ཡུལ་སྐུ་ཚབ་དོན་གཅོད་ཁང་གི་དྲུང་གཞོན་བཅས་བསྐོ་གཞག་སྩལ་ཡོད་པ་རེད།རྩ་བའི་བོད་གཞུང་གི་ལས་བྱེད་རྣམས་རིགས་རུས་ཕོ་མོའི་དབྱེ་བ་མེད་པར་ཆ་རྐྱེན་ཚང་མིན་རྒྱུགས་བཞེས་ཀྱིས་བསྐོ་གཞག་སྩལ་མུས་ལྟར།དེང་སྐབས་བརྒྱ་ཆ་དགུ་བཅུ་གོ་ལྔ་ཤེས་ཡོན་སློབ་སྦྱོང་ཐོན་པའི་ན་གཞོན་ཕོ་མོ་ཞེ་གཅིག་ཡིན་པ་མ་ཟད།དེ་ཡང་ལས་འགན་ཐེམ་པ་རིམ་འཛེགས་ཀྱིས་བཀའ་བློན་དང་།སྲིད་བློན་བར་ཕྱིན་ཆོག་པའི་ཐོབ་ཐང་ཡོད་པ་སོགས་ཁྱད་ཆོས་དང་།དགེ་མཚན་ལྷག་པར་ཆེ་བ་ཡོད།དེ་འབྲེལ་འོས་བསྡུའི་ལམ་ནས་སྤྱི་འཐུས་ཚོགས་ཟུར་ཟམ་གདོང་བློ་བཟང་བསྟན་འཛིན་བཀའ་བློན་ཁྲི་པ་དང་།སྤྱི་འཐུས་ཚོགས་གཙོ་དང་ཚོགས་གཞོན་ཟུར་པ་ཐུབ་བསྟན་ལུང་རིགས་བཀའ་བློན།སྤྱི་ཟུར་བློ་བཟང་སྙན་གྲགས་བཀའ་བློན།སྤྱི་འཐུས་ཚེ་རིང་ཕུན་ཚོགས་བཀའ་བློན་བཅས་ལ་འདེམས་ཐོན་བྱུང་ཡོད།དེ་བཞིན་སྤྱི་འཐུས་ཚོགས་གཞོན་ཟུར་པ་བྱ་དུར་བཟང་པོ་ཁྲིམས་ཞིབ་པ་དང་།ཁྲིམས་ཞིབ་པ་ཆེ་བར་༸གོང་ས་ཆེན་པོས་མིང་འདོན་མཛད་པ་བཞིན་སྤྱི་འཐུས་ལྷན་ཚོགས་ནས་མོས་མཐུན་གཏན་འབེབས་ཞུས་ཡོད།